Basarab Panduru a rămas uimit de "perla" Farului: "Seamănă cu Batistuta"
Rapid - Farul Constanța 1-2 s-a jucat în prima etapă din play-off-ul Superligii.
Rapid - Farul 1-2
Deși nu erau văzuți favoriți, echipa "Regelui" a făcut unul dintre cele mai bune meciuri ale sezonului, reușind să-i încurce pe giuleșteni, care se află în cursa pentru primul loc, ocupat de FCSB.
Acest meci i-a marcat debutul tânărului atacant, în vârstă de doar 16 ani, în fața unui stadion plin. Basarab Panduru, fost internațional, a remarcat evoluția tânărului fotbalist și l-a lăudat.
Basarab Panduru, mare fan al jocului lui Stoian
Basarab Panduru a apreciat prestația "micului marinar", asemănându-l cu doi foști mari jucători. Din punct de vedere tehnic și al stilului de joc, l-a asemănat cu Ruud Gullit, iar din punct de vedere vizual, cu fostul mare atacant al Fiorentinei și al Romei, Gabriel Omar Batistuta.
"Fii atent la Stoian! M-aş uita la el, văd nişte fiţe de jucător, îmi aduce aminte de jucătorii de pe vremuri, într-un fel de Ruud Gullit. Mi-a plăcut ce am văzut la el! Aş vrea să îl mai văd. Seamănă cu Batistuta", a declarat Panduru, pentru Orange Sport.
Născut la Madrid, pe 15 decembrie 2007, Stoian a fost adus în Constanța în anul 2022, tranferat de la juniorii lui Clinceni. Alexandru Stoian și-a trecut în cont 13 meciuri pentru naționala U16 a României, reușind patru goluri. Fotbalistul e cotat la 100.000 euro, conform site-urilor de specialitate.
Dumitru Dragomir, despre Stoian: "Singurul român care poate ajunge la Barcelona"
Fostul președinte LPF, Dumitru Dragomir, a criticat nivelul de pregătire a școlilor de fotbal autohtone, declarând că nu va exista "în vitorii 200 de ani un căpitan al Barcelonei român", cu excepția "pletosului" de la Farul.
"Mai vedem noi vreun român în decursul vieții căpitanul echipei Barcelonei? În vitorii 200 de ani nu va mai fi niciun român căpitanul Barcelonei. La școlile de fotbal pe care le avem vom crește doar fotbaliști de divizia a doua pentru Europa"
"Poate singurul care ar putea (n.r. să ajungă la o echipă precum Barcelona) este "Pletosu'" ăla de la Farul, Stoian (n.r.: - Alexandru Stoian). Cred că ar putea. Are capacitate de efort. Nu a făcut o pauză în 90 de minute.
În permanență numai sprint. Nu mai putem alerga ca pe timpuri. Dacă îmi zici trei fotbaliști din România și pe care îi avem în afară care știu să facă o preluare în mișcare, mă împușc!", a spus Mitică Dragomir, pentru Digi Sport.
Urmăriți SPORT.RO și pe Google News